b'\n_START_ARTICLE_\nRita Tainola\n_START_PARAGRAPH_\nRita Hannele Tainola-Tapiovaara (s. 7. joulukuuta 1954 Helsinki) on suomalainen toimittaja.\n_START_SECTION_\nUra\n_START_PARAGRAPH_\nRita Tainola kirjoitti ylioppilaaksi 1973, valmistui HSO-sihteeriksi 1976 ja opiskeli lyhyen ajan oppilaitoksessa nimelt\xc3\xa4\xc3\xa4n Cambridge School of English 1976. Ty\xc3\xb6uransa h\xc3\xa4n aloitti 1976 hoitamalla eri yrityksiss\xc3\xa4 tiedotus- ja suhdetoimintaa. Rita Tainolan ura toimittajana sai alkunsa vuonna 1978, kun h\xc3\xa4n meni t\xc3\xb6ihin Eeva-lehteen. Vuonna 1980 Tainola siirtyi Ilta-Sanomiin, miss\xc3\xa4 h\xc3\xa4n ty\xc3\xb6skenteli vuoteen 1988. Sen j\xc3\xa4lkeen Tainola muutti Beverly Hillsiin ja kirjoitti lehtiin freelancerina. H\xc3\xa4n kirjoitti muun muassa Turun Sanomiin 1989\xe2\x80\x931991. H\xc3\xa4n palasi Suomeen 1991 ja vuosina 1992-1994 ty\xc3\xb6skenteli jonkin aikaa freetoimittajana eri aikakauslehdille.  Seura palkkasi h\xc3\xa4net vuonna 1994. Vuodesta 1997 Rita Tainola on toiminut Ilta-Sanomien toimittajana. _NEWLINE_Jordanian edesmennyt kuningas Hussein antoi Rita Tainolalle ensimm\xc3\xa4isen luokan komentajamerkin Ammanissa vuonna 1993. Merkki luovutettiin Tainolalle, koska h\xc3\xa4n oli ker\xc3\xa4nnyt erilaisilla tapahtumilla rahaa lapsille, jotka eliv\xc3\xa4t Jordanian k\xc3\xb6yhyysrajan alapuolella. H\xc3\xa4n on saanut tunnustusta my\xc3\xb6s Suomen sotaveteraaniliitolta, joka palkitsi Tainolan ansiomerkill\xc3\xa4 vuonna 2000. Se annettiin Tainolalle kiitoksena h\xc3\xa4nen toiminnastaan sotaveteraanity\xc3\xb6n p\xc3\xa4\xc3\xa4m\xc3\xa4\xc3\xa4rien hyv\xc3\xa4ksi. Vuonna 2007 Tainola sai Ilta-Sanomien journalistipalkinnon. Suomen tasavallan presidentti Tarja Halonen my\xc3\xb6nsi vuonna 2009 Rita Tainolalle Suomen Leijonan Ritarikunnan ritarimerkin h\xc3\xa4nen ansioistaan hyv\xc3\xa4ntekev\xc3\xa4isyysty\xc3\xb6ss\xc3\xa4 sek\xc3\xa4 Suomen ja L\xc3\xa4hi-id\xc3\xa4n (erityisesti Qatarin) suhteiden kehitt\xc3\xa4misess\xc3\xa4. Tainola on Suomi-Qatar-seuran puheenjohtaja.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nRita Tainolan is\xc3\xa4n suku on kotoisin Ven\xc3\xa4j\xc3\xa4lt\xc3\xa4 ja \xc3\xa4idin Karjalasta. Tainola on uskonnoltaan Ven\xc3\xa4j\xc3\xa4n ortodoksi ja kuuluu Pyh\xc3\xa4n Nikolauksen seurakuntaan. H\xc3\xa4n asuu Helsingiss\xc3\xa4 ja on naimisissa Jukka Tapiovaaran kanssa.'